Σε μια θαρραλέα αυτοκριτική, όπου δε φοβήθηκε να πει τα πράγματα με το όνομά τους, χωρίς να «βγάζει την ουρά της απέξω», προέβη η έγκριτη δημοσιογράφος του Star Κατερίνα Παναγοπούλου.

Όπως υποστηρίζει μεταξύ άλλων η γνωστή δημοσιογράφος, για την αλματώδη άνοδο του λαϊκισμού έχουν ευθύνη οι δημοσιογράφοι, καθώς όπως εξηγεί «…ήμασταν άκριτα πάντα υπέρ κάθε σηκωμένης γροθιάς, διότι λαϊκίζαμε (και συνεχίζουμε να λαϊκίζουμε) ασύστολα, χαϊδεύαμε βουλωμένα αυτιά, χαρακτηρίζαμε “αλλαγές σοκ” κάθε σοβαρή προσπάθεια μεταρρύθμισης κ εκσυγχρονισμού του κράτους…».

Ειδικότερα, όπως έγραψε στον προσωπικό της λογαριασμό στο facebook:

«Με αφορμή τα όσα είπε ο Γεωργιάδης στον ΣΚΑΙ πρέπει να ειπωθεί κάποια στιγμή ότι πράγματι οι δημοσιογράφοι έχουμε τεράστια ευθύνη για την αλματώδη άνοδο του λαϊκισμού, την καθυστέρηση των μεταρρυθμίσεων κ την επικράτηση του ψεκασμένου λόγου. Διότι ήμασταν άκριτα πάντα υπέρ κάθε σηκωμένης γροθιάς, διότι λαϊκίζαμε (και συνεχίζουμε να λαϊκίζουμε) ασύστολα, χαϊδεύαμε βουλωμένα αυτιά, χαρακτηρίζαμε “αλλαγές σοκ” κάθε σοβαρή προσπάθεια μεταρρύθμισης κ εκσυγχρονισμού του κράτους κ αποφαινόμασταν πως “αίμα ζητάνε οι δανειστές” κάθε φορά που γινόταν προσπάθεια να ευθυγραμμιστεί η χώρα μας με όσα ισχύουν στην υπόλοιπη Ευρώπη. Κάποια στιγμή οι δημοσιογράφοι πρέπει να κάνουμε σκληρή αυτοκριτική γιατί για τα νούμερα, φτάνουμε κάποιες φορές να γίνουμε οι ίδιοι “νούμερα”».

